  Наталия Сильвестрова Удмуртиын 2024-тӥ арын дышетон удыслы 39 миллиард 877 миллион манет висъялозы. Со пӧлысь 3 миллиард 555 миллион манетэз инфрасӧзнэтэз азинтонлы но дышетсконниосы выль тӥрлыкъёс басьтонлы мыноз. Со сярысь элькунлэн тӧроез Александр Бречалов 16-тӥ толшоре Кун Кенешлэн сизьыметӥ ӧтчамезлэн сессияз элькунын югдур пумысен докладаз ивортӥз. Туэ оглом 3 сюрс 275 интылы ньыль выль школа пуктозы. Со понна 2 миллиардлэсь трос манет висъялозы. 2023-тӥ арын Дэри ёросысь Пыӵанка гуртын 825 интылы школаез пуктыса ӧз вуттэ, вераз Александр Бречалов. Ужъёсты туэ йылпумъялозы, нылпиос выль школае дышетскыны 1-тӥ куарусёнэ мынозы. 2024-тӥ арын Ижкарысь Строитель микроёросысь 825 интылы школаез но 600 интылы коррекционной школаез лэсьтонэз азьланьтозы. Озьы ик Балезино ёросысь Вӧёгуртын нылпи сад дась ӧвӧл на. Балезиноын физкультурая но тазалыкез кыдатонъя огъетэз пуктон ужъёсты но 2024-тӥ арлы выжтӥзы. Со сяна, туэ ватсаса тодон-валан сётон удыслы выль программаос дасяны, спортзалъёсты тупатъяны но отчы кулэ тӥрлык басьтыны чаклало. « Кылем ар Дышетӥсьлэн но визьнодасьлэн арзы вал. Дышетӥсьёсмес висъятэк уг быгатӥськы. Удмуртиын усто дышетӥсьёс ужало: йӧспӧртэм, ужзэс яратӥсь. Соос нылпиосмылы вуоноезлы оскон сёто, дуннеез эскерыны юртто, вормонъёс басьтыны, выльзэ кылдытыны но азьлань мыныны мылкыд сёто » Александр Бречалов, Удмуртилэн тӧроез Тодэ вайытом, туэ «Модернизация школьных систем образования» программая Ижкарысь 63 номеро школаез, Глазкарысь 8 номеро гимназиез но Можгаысь 10 номеро школаез тупатъям бере усьтӥзы. 2024-2026 аръёсы ужъёсты эшшо 18 дышетсконниосын ортчытозы. Туэ Сьӧлта ёросысь Колёсур гуртысь, Алнаш ёросысь Байтэрек, Асан но Азамат гуртъёсысь, Кизнер ёросысь Ягулысь, Вавож ёросысь Какможысь, Можгаысь 6 номеро но Сарапулысь 15 номеро школаосты тупатъялозы. Тегъёс: Дышетон коньдон школаос лэсьтӥськон Удмуртия  